*Tämä artikkeli käsittelee yleisradioyhtiötä. Muita merkityksiä on täsmennyssivulla.*

**British Broadcasting Corporation** eli **BBC** on Britannian julkinen, vuonna 1922 perustettu yleisradioyhtiö ja tuotantoyhtiö.

Yhtiöllä on Yhdistyneessä kuningaskunnassa useita radio- ja televisiokanavia maan eri kielillä ja myös kansainvälistä toimintaa eri kielillä. BBC käynnisti säännölliset televisiolähetykset ensimmäisenä maailmassa vuonna 1936 ja BBC:n radio- ja televisioteitse välitettyjä uutislähetyksiä katsotaan ympäri maailmaa. Yritys on alallaan maailman suurin.

BBC työllisti vuonna 2019 noin 22 401 ihmistä. BBC:n motto on "*Nation Shall Speak Peace Unto Nation*".

Historia
--------

Alun perin *British Broadcasting Company Ltd.* -nimisen yhtiön perusti *British General Post Office* (GPO) ja joukko tietoliikenneyrityksiä 18. lokakuuta vuonna 1922 tarjoamaan kokeellisesti radiolähetyksiä. Tästä radioyhtiöstä tuli *British Broadcasting Corporation* vuonna 1927, ja ensimmäisenä pääjohtajana toimi John Reith. Toisin kuin Yhdysvalloissa, jossa radio toimi kaupallisesti, Reith halusi BBC:n toimivan lupamaksujen avulla.

Ensimmäinen radiolähetys lähetettiin 14. marraskuuta 1922 Lontoon Marconi Housesta. Jo seuraavana päivänä 15. marraskuuta BBC:n lähetyksiä saattoi kuunnella myös Birminghamista ja Manchesterista. Vuoteen 1925 mennessä BBC kuului lähes koko Britanniassa.

BBC:llä ei ollut kilpailijoita, kunnes vuonna 1955 toimintansa aloitti mainosrahoitteinen ja itsenäinen ITV. BBC:n radiomonopoli säilyi silti 1970-luvulle saakka.

BBC:n ensimmäinen televisiolähetys oli vuonna 1932, ja vuodesta 1936 alkaen tv-lähetyksistä tuli säännöllisiä, kaksi tuntia päivittäin. Ohjelmat lähetettiin Pohjois-Lontoossa sijaitsevasta Alexandra Palacesta, jonka itäpäädyn BBC oli vuokrannut käyttöönsä. Värilliset tv-lähetykset alkoivat BBC:llä 1. heinäkuuta 1967 BBC Two -kanavalla.

1980-luvulla BBC aloitti hallistuksen tukeman tietokoneosaamisprojektin (*Computer Literacy Project*, CLP). BBC:n ongelmana oli, että markkinoilla oli 20–30 merkkiä mikrotietokoneita, jotka eivät olleet yhteensopivia keskenään ja tämä oli vaikeus opetukselle.
BBC lähestyi seitsemää tietokonevalmistajaa mikrotietokoneen valmistamiseksi ja myönsi sopimuksen helmikuussa 1981 Acorn Computersille.
Acorn Computers kehitti BASIC-tulkkia käyttävän BBC Micron. Tietokone liittyi televisiosarjaan *The Computer Programme*.
BBC Micro julkaistiin loppuvuodesta 1981 ja sen valmistus loppui vuonna 1994. Laitetta käytettiin erityisesti Ison-Britannian kouluissa.

BBC omisti 50 prosenttia People+Artsista ja Animal Planetista vuoteen 2010 asti, kunnes myi osuutensa Discovery Networksille 156 miljoonalla dollarilla.
Vuonna 2015 BBC ilmoitti antavansa jokaiselle syksyllä yläasteen aloittavalle seiskaluokkalaiselle Micro Bits -tietokoneen.

BBC julkaisi heinäkuussa 2017 vuoden 2017–18 vuosiraportin, jossa se ilmoitti aikomuksestaan kehittää yhtiö uudelle sukupolvelle, kilpaillakseen paremmin kaupallisten suoratoistopalveluiden, kuten Netflixin ja Amazonin kanssa. Suunnitelmaan sisältyy sisällön monimuotoisuuden lisääminen televisiossa ja radiossa, ja huomattava investoiminen lasten digitaaliseen sisältöön.

Talous
------

Suurin osa BBC:n rahoituksesta tulee televisiolupamaksujen kautta, joka on Britanniassa 150,50 puntaa vuodessa. BBC:n budjetti oli vuonna 2018 5,1 miljardia Englannin puntaa.

BBC:n televisiokanavat
----------------------

BBC Television Centre, BBC:n entinen televisiokeskus Lontoossa.
### Kanavat Yhdistyneessä kuningaskunnassa

Yhdistyneessä kuningaskunnassa BBC:n toiminta rahoitetaan televisioluvilla. Kaikki kanavat ovat nähtävissä ilmaiseksi digitaalisesti. BBC One ja BBC Two näkyivät analogisena koko maassa.

* BBC One
* BBC Two
* BBC Four
* CBBC
* CBeebies
* BBC Parliament
* BBC Online
* BBC News

### Kansainväliset kanavat

BBC Broadcasting House, BBC:n nykyinen televisiokeskus.
BBC Worldwide ylläpiti BBC:n kansainvälisiä kanavia, joista tunnetuimmat ovat uutiskanava BBC World News ja viihdekanava BBC Entertainment. Vuonna 2017 ilmoitettiin, että BBC WorldWide ja BBC Studios sulautuu yhteen vuonna 2018 perustaen yhden kaupallisen organisaation, jota kutsutaan BBC Studiosiksi. Poikkeuksellisesti ulkomailla näkyviä kanavia rahoitetaan mainostuloilla. 11. maaliskuuta 2008 BBC aloitti ensimmäisen arabiankielisen televisiokanavansa, BBC Arabic Televisionin.

* BBC Studios
* BBC World News
* BBC Entertainment
* BBC America
* BBC Canada (Kanadassa)
* BBC Kids (Kanadassa)
* BBC UKTV (Australiassa)
* BBC Lifestyle
* BBC News Arabic (Arabimaailmassa)

### Entiset kanavat

* BBC Choice
* BBC Food
* BBC Knowledge
* BBC Three
* BBC Prime

Radiokanavat
------------

BBCn pääradiokanavat ovat **Radio 1**, **Radio 2** (Britannian kuunnelluin radiokanava), **Radio 3** (erikoismusiikkia), **Radio 4** ja **Radio Five Live** (24/7 uutisia, urheilua ja puhetta). Kansainvälisesti tunnetuin BBC:n radiokanava lienee BBC World Service. BBC:llä on myös useita paikalliskanavia. BBC:llä oli myös vuoteen 2011 asti radiokuuntelijoille suunnattu aikakauslehti, *Radio Times*.

BBC:n lähetyskulujen jakauma 2005-2006
* BBC Radio 1
* BBC Radio 1Xtra
* BBC Radio 2
* BBC Radio 3
* BBC Radio 4
* BBC Radio 4 Extra
* BBC Radio 5 Live
* BBC Radio 5 Sports Extra
* BBC Radio 6 Music
* BBC Asian Network
* BBC Local Radio
* BBC Radio Scotland
* BBC Radio nan Gàidheal
* BBC Radio Wales
* BBC Radio Cymru
* BBC World Service

Lähteet
-------

1. ↑  Tim Davie CBE – CEO *BBC*. Viitattu 26.7.2020. (englanniksi)
2. 1 2  Members *BBC*. Viitattu 26.7.2020. (englanniksi)
3. 1 2 3  BBC annual report 2019 BBC. Viitattu 26.7.2020. (englanniksi)
4. ↑  "Nation Shall Speak Peace Unto Nation" *Old BBC Radio Broadcasting Equipment and Memories*.  Arkistoitu 23.11.2008. Viitattu 26.7.2020. (englanniksi)
5. ↑  Tieteen kuvalehti Historia 16/2013, s.74
6. ↑  Alexandra Palace, The birthplace of television *History of the BBC*. Viitattu 17.10.2018.
7. ↑  Standby for a Data-Blast *offthetelly.co.uk*. Viitattu 20.6.2019. (englanniksi)
8. ↑  Chris Bidmead: ARM creators Sophie Wilson and Steve Furber *theregister.com*.  2.5.2012. Viitattu 21.8.2022. (englanniksi)
9. 1 2 3  Tony Smith: The BBC Micro turns 30 (sivu 2)  30.11.2011. The Register. Viitattu 20.6.2019. (englanniksi)
10. ↑  Tony Smith: The BBC Micro turns 30 (sivu 3) *theregister.com*.  30.11.2011. Viitattu 21.8.2022. (englanniksi)
11. ↑  Tony Smith: The BBC Micro turns 30  30.11.2011. The Register. Viitattu 20.6.2019. (englanniksi)
12. ↑  BBC and Discovery Communications announce new partnership and BBC Worldwide sells its interest in joint venture to Discovery BBC. Viitattu 8.9.2020. (englanniksi)
13. ↑  Maume, Chris: The BBC is giving away 1 million computers, and once again doing the job of government *Independent*.  12.3.2015. Viitattu 17.10.2018.
14. ↑  BBC making £34m investment in children's services *BBC News*.  Arkistoitu 15.11.2019. Viitattu 26.7.2020. (englanniksi)
15. ↑  The License Fee - Inside the BBC BBC. Viitattu 13.03.2019.
16. ↑  Annual Report and Accounts 2017/2018 BBC. Viitattu 13.03.2019.
17. ↑  BBC Worldwide and BBC Studios to join forces as single commercial organisation BBC. Viitattu 8.9.2020. (englanniksi)
18. ↑  BBC ottaa käyttöön arabiankielisen tv-kanavan  10.03.2008. MTV3. Viitattu 12.03.2008.
19. ↑  Radio Times owner bought by German media group Hubert Burda *BBC News*. Viitattu 27.7.2020. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **BBC**.
* BBC.com (englanniksi)